2016 елда бердәм дәүләт имтиханнары турында
2015-2016 уку елының да уртасына килеп җиттек. Алда чыгарылыш сыйныф укучыларын бердәм дәүләт имтиханнары көтә. Алар май, июнь айларында үткәреләчәк.
2016 елда да чыгарылыш сыйныф укучылары математикадан база һәм профиль дәрәҗәсендәге имтиханнарның икесен дә яисә икесенең берсен сайлап тапшыра ала. Математикадан имтихан ике срокта узачак. Математикадан профиль дәрәҗәсе имтиханы югары уку йортына керү өчен бирелә. Ул 100 балл белән бәяләнә. Минималь балл булып 27 балл тора. База дәрәҗәсеннән имтихан биш балл белән бәяләнә. Бу имтиханны укучы аттестат алу өчен һәм югары уку йортында ала торган белгечлеге математик хәзерлек таләп итми торган бүлекләргә укырга керү өчен сайлый.
Җәмгыять белеме, тарих, география, информатика һәм ИКТ фәннәреннән тест өлеше бетерелде.
Чит телдән бердәм дәүләт имтиханы, узган елдагыча, үз эченә язма һәм телдән өлешләрне ала. Телдән өлеше чыгарылыш сыйныф укучысының гаризасы нигезендә үз теләге буенча уздырыла. Моның өстенлеге шунда, имтихан бирүче телдән өлешкә катнашып уңышлы чыгыш ясаса, аңа өстәмә 20 балл бирелә. Димәк, язу өлешендә - максималь балл - 80 балл, телдән өлешкә - 20 балл. Чит телдән имтиханның минималь баллы - 22.
Бердәм дәүләт имтиханнарына гариза бирү вакыты 1 февральгә кадәр. Гариза биргән укучыларның Россия күләмендә бердәм базасы булдырыла. 1 февральдән соң бу базага үзгәрешләр кертеп булмый.
Алдагы елларны мәктәпне тәмамлаган укучылар бердәм дәүләт имтиханнары тапшырырга теләгән очракта, аларга мәгариф идарәсенә мөрәҗәгать итәргә кирәк. Гариза язу өчен түбәндәге документларны алып килү сорала:
• урта белем турында документ (аттестат);
• паспорт копиясе;
• СНИЛС копиясе.
Хөрмәтле әти-әниләр, чыгарылыш сыйныф укучылары, алдагы елларны мәктәпне тәмамлаган укучылар! 1 февральгә кадәр, үзегез сайлаган уку йортына, нинди фәннәрдән имтихан нәтиҗәләре кирәклеген ачыклап бетереп, тиешле имтиханнарны сайлавыгызны көтеп калабыз. Имтиханнарга әзерләнүдә, аларны тапшыруда Сезгә уңышлар телибез.
район мәгариф идарәсе методисты.
Район тормышына кагылышлы иң мөһим яңалыкларыбызны Балтаси_Хезмэт телеграм каналыбызда да укыгыз.
Иң мөһим һәм кызыклы язмаларны Татмедиа Telegram-каналында укыгыз